b'\n_START_ARTICLE_\nYksikk\xc3\xb6 731\n_START_SECTION_\nHistoria\n_START_PARAGRAPH_\nYksikk\xc3\xb6 731 perustettiin vuonna 1935 Harbinissa, joka oli silloin osa japanilaisten hallinnoimaa Mant\xc5\xa1ukuoa. Yksikk\xc3\xb6\xc3\xa4 johti kenraaliluutnantti Shir\xc5\x8d Ishii, joka biologiseen sodank\xc3\xa4yntiin erikoistuneena mikrobiologina oli kiinnostunut erilaisten sairauksien vaikutuksista ihmiskehossa. Yksikk\xc3\xb6 731 oli itse asiassa ainoastaan vain yksi keisarillisen Japanin armeijan lukuisista tutkimusryhmist\xc3\xa4; muita olivat muiden muassa Yksikk\xc3\xb6 1644 Nanjingissa, Yksikk\xc3\xb6 1855 Pekingiss\xc3\xa4 sek\xc3\xa4 Yksikk\xc3\xb6 9420 Singaporessa._NEWLINE_Yksikk\xc3\xb6 731:n p\xc3\xa4\xc3\xa4maja koostui 150 rakennuksen muodostamasta suuresta rakennuskompleksista. Jo miltei heti perustamisensa j\xc3\xa4lkeen Yksikk\xc3\xb6 731 aloitti ihmiskokeisiin t\xc3\xa4ht\xc3\xa4\xc3\xa4v\xc3\xa4n erikoisoperaation, joka sai koodinimen \xe2\x80\x9dMaruta\xe2\x80\x9d. Nimi oli japania ja merkitsi tukkia, koska japanilaisten viranomaisten antaman peitetarinan mukaan Yksikk\xc3\xb6 731:n p\xc3\xa4\xc3\xa4maja olisi ollut puunhakkaamo. Toisen Kiinan\xe2\x80\x93Japanin sodan aikoihin Yksikk\xc3\xb6 731 esiintyi vedenpuhdistusyksikk\xc3\xb6n\xc3\xa4, vaikka todellisuudessa jo silloin sen suorittamiin kokeisiin oli kuollut kymmeni\xc3\xa4tuhansia kiinalaisia siviilej\xc3\xa4._NEWLINE_Yksikk\xc3\xb6 731 muistetaan lukuisista ihmiskokeistaan. Biologisten aseiden kehitt\xc3\xa4mist\xc3\xa4 varten suoritetuista kokeista kenties tunnetuin oli isorokon ja koleran kaltaisten vaarallisten sairauksien ruiskuttaminen ihmisiin rokotuspiikkien kautta. Ihmiskehoa tutkivissa kokeissa el\xc3\xa4vilt\xc3\xa4 uhreilta saatettiin amputoida raajoja, poistaa sis\xc3\xa4elimi\xc3\xa4 tai ruiskuttaa verenkiertoon merivett\xc3\xa4 ja el\xc3\xa4inten verta. Puudutusta ei k\xc3\xa4ytetty sill\xc3\xa4 t\xc3\xa4m\xc3\xa4n uskottiin johtavan ep\xc3\xa4tarkkoihin tutkimustuloksiin. Uhreja k\xc3\xa4ytettiin my\xc3\xb6s erilaisten aseiden, kuten k\xc3\xa4sikranaattien, liekinheitinten ja taistelukaasujen el\xc3\xa4vin\xc3\xa4 maalitauluina. Ihmisi\xc3\xa4 saatettiin my\xc3\xb6s sulkea painekammioihin tai palelluttaa kuoliaaksi. Yksikk\xc3\xb6 731 my\xc3\xb6s tappoi kokonaisten kiinalaiskylien v\xc3\xa4est\xc3\xb6j\xc3\xa4 levitt\xc3\xa4m\xc3\xa4ll\xc3\xa4 vaarallisia sairauksia ymp\xc3\xa4rist\xc3\xb6\xc3\xb6n lentokoneiden avulla. Kokeiden uhrit olivat useimmiten kiinalaisia siviilihenkil\xc3\xb6it\xc3\xa4, joita japanilaiset olivat vanginneet ja kuljettaneet Yksikk\xc3\xb6 731:n tutkimuslaitoksiin. Kokeissa kuolleiden joukkoon kuului kaikenik\xc3\xa4isi\xc3\xa4 miehi\xc3\xa4 ja naisia._NEWLINE_Toisen maailmansodan aikoihin Yksikk\xc3\xb6 731 suoritti ihmiskokeita my\xc3\xb6s sotavangeiksi joutuneilla liittoutuneiden sotilailla. Vuoden 1945 alussa Japani kuitenkin ymm\xc3\xa4rsi h\xc3\xa4vi\xc3\xa4v\xc3\xa4ns\xc3\xa4 sodan ja lakkautti Yksikk\xc3\xb6 731:n. Japanilaiset halusivat est\xc3\xa4\xc3\xa4 liittoutuneita saamasta selville yksik\xc3\xb6n suorittamia julmuuksia, joten ruumiit h\xc3\xa4vitettiin krematorioissa, kokeiden uhreiksi joutuneet elossa olevat vangit teloitettiin ja tutkimuslaitokset poltettiin maan tasalle. Ruttobasilleja kantaneet koe-el\xc3\xa4imet p\xc3\xa4\xc3\xa4stettiin vapaaksi ymp\xc3\xa4r\xc3\xb6iv\xc3\xa4lle maaseudulle ja bakteeris\xc3\xa4ili\xc3\xb6t laskettiin vesist\xc3\xb6ihin._NEWLINE_Vasta vuonna 1957 neuvostoliittolaiset pitiv\xc3\xa4t Habarovskin sotarikosoikeudenk\xc3\xa4ynnin, jossa kuitenkin tuomittiin vain muutamia Yksikk\xc3\xb6 731:n j\xc3\xa4seni\xc3\xa4. Yksikk\xc3\xb6\xc3\xa4 johtanut Shir\xc5\x8d Ishii kuoli kurkkusy\xc3\xb6p\xc3\xa4\xc3\xa4n Yhdysvalloissa vuonna 1959 joutumatta koskaan syytteeseen, koska jo vuonna 1946 yhdysvaltalaiset olivat luvanneet antaa h\xc3\xa4nelle koskemattomuuden sotarikosoikeudenk\xc3\xa4ynneilt\xc3\xa4, mik\xc3\xa4li h\xc3\xa4n luovuttaisi heille tietoja Yksikk\xc3\xb6 731:n ihmiskokeista. Japani tunnusti Yksikk\xc3\xb6 731:n olemassaolon vasta elokuussa 2002.'